A Romából erősít a soproni csapat | Sport - labdarúgás, kézilabda, kosárlabda | Győr-Moson-Sopron - kisalfold.hu
Sport - labdarúgás, kézilabda, kosárlabda > A Romából erősít a soproni csapat
A Romából erősít a soproni csapat
A hírek szerint az FC Sopron egy védőjátékost igazol az olasz AS Roma együtteséből.
Giuseppe Signori után újabb olasz labdarúgókkal erősít az FC Sopron. A 31 éves védőt, Luigi Sartort és egy másik fiatal olasz labdarúgót – akinek neve egyelőre nem ismert – a mai sajtótájékoztatón mutatja be a klub tulajdonosa, Máriusz Vízer. Ugyancsak ma ismerhetik meg a szurkolók a Dario Bonetti–Vass László edzőpárost, valamint a többi új játékost.
Az FC Sopron ma 16 órakor Steinbrunnban a Parndorf ellen pályára is lép. Kisebb gondot okoz, hogy az olaszországi edzőtáborból hazatérve pályagondokkal szembesültek a soproniak, a városban ugyanis jelenleg nincsen lehetőség füves edzésre, hiszen az összes pálya víz alatt áll, így edzeni is Steinbrunnba jár a csapat.
Sartorról egyébként tudni kell, hogy 14 évvel ezelőtt mutatkozott be a Serie A-ban a Juventus játékosaként. Összesen 167 olasz élvonalbeli mérkőzésen szerepelt a hátvéd, aki a torinói gárda mellett megfordult a Vicenza, a Roma, az Inter, a Reggiana és az Ancona színeiben is. Legutóbb ismét a Roma szerződtetett labdarúgója volt, de az idei bajnokságban még nem lépett pályára.
Ma 15 órakor a Győri ETO FC is pályára lép: Csank János együttese a szlovák Slovan Bratislava ellen tartja bajnoki főpróbáját.
Luigi Sartor érkezhet.